

CONVOCATÒRIA PER A LA CONCESSIÓ DE SUBVENCIONS EN RÈGIM DE CONCURRÈNCIA COMPETITIVA EN EL MARC DE LES BASES REGULADORES PER A  L’ATORGAMENT DE SUBVENCIONS A ENTITATS I ACTIVITATS CULTURALS I TRADICIONALS

CODI DE LA CONVOCATÒRIA: 03/2022

1.- Indicació de l’aprovació de les Bases Reguladores i diari oficial on s’han publicat

Per acord de la Junta de Govern de data 27 de febrer de 2017, van ser aprovades les Bases Reguladores per a l’atorgament per part de l’Ajuntament de Sant Pere de Vilamajor, de subvencions destinades a finançar  projectes/activitats que tinguin com a objectiu el foment d’activitats d’utilitat pública i d’interès social.

Aquestes Bases Reguladores van ser objecte de publicació al Butlletí Oficial de la Província  nº de registre 022017004061 de data 16 de març de 2017.

2.- Quantia total màxima de les subvencions a atorgar i consignació pressupostària

El pressupost màxim que es destinarà aquest any 2022 per a la concessió de les subvencions objecte de la present convocatòria serà de 1.500 € i anirà a càrrec de les aplicacions i per les quanties màximes següents:

Subvencions Entitats Culturals i Tradicional 09.33400.48104: 1.500 €

No podran atorgar-se subvencions per import superior a l’esmentat.

3.- Objecte, condicions i finalitat de les subvencions

1.- L'objecte de les subvencions de la present convocatòria és finançar  projectes/activitats que tinguin com a objectiu:

a) Donar suport a les activitats adreçades a la ciutadania de Sant Pere de Vilamajor i a les programacions establertes al poble, amb tradició social, cultural, esportiva, etc.
b) Fomentar l’associacionisme i els àmbits de participació ciutadana.
c) Promocionar els àmbits següents:
c.1.- Cultura: difusió cultural, difusió artística, teatre, música, arts plàstiques, audiovisuals, balls tradicionals, literatura, intercanvis culturals, festes i espectacles populars, patrimoni cultural local, etc.

2.- Les subvencions concedides a l’empara d’aquesta convocatòria, s’hauran de destinar a finançar projectes/activitats desenvolupats/ades al llarg del període comprés entre l’1 de gener i el 31 de desembre de 2022.

4.- Procediment de concessió

El procediment de concessió de les subvencions objecte d’aquesta convocatòria serà el de concurrència competitiva.

5.- Requisits per la sol·licitud i forma d’acreditar-los

1.- Podran ser beneficiaris/àries d’aquestes subvencions les persones físiques o jurídiques que hagin de realitzar l’activitat que fonamenta el seu atorgament, sempre que no estiguin afectades per cap de les prohibicions contingudes a l’art. 13 de la Llei 38/2003, de 17 de novembre, General de Subvencions (en endavant LGS), i reuneixin les següents condicions:

a) Tindran la condició de beneficiaris les entitats que exerceixin activitats sense finalitat econòmica o lucrativa, i que figurin inscrites en el Registre Municipal d’Entitats de Sant Pere de Vilamajor.

2.- La concurrència d’aquests requisits s’acreditarà en el moment de presentar la sol·licitud, mitjançant la presentació dels documents que s’indiquen a l’article següent.

6.- Documents que han d’acompanyar a la sol·licitud

A la sol·licitud de subvenció caldrà adjuntar la documentació següent: 
1.- Persones jurídiques

1) Fotocòpia del  DNI del/de la  representant legal.
2) Escriptura de constitució o Estatuts.
3) Poders de representació i/o certificat expedit pel/per la Secretari/ària de l’entitat que acrediti la representació legal del/de la sol·licitant.
4) Fotocòpia del Número d'Identificació Fiscal de l’entitat peticionària.
5) Declaració responsable de la concurrència dels requisits per poder obtenir la condició de beneficiari/ària d’acord amb el model normalitzat.
6) Declaració de compromís de compliment de les condicions imposades per  a l’atorgament de la subvenció, d’acord amb el model normalitzat.
7) Declaració de les subvencions o altres ingressos obtinguts per a la mateixa finalitat i compromís de comunicar les que s’obtinguin en el futur, d’acord amb el model normalitzat.
8) Memòria del projecte/activitat a realitzar pel que es demana la subvenció, d’acord amb el model normalitzat.
9) Pressupost previst pel projecte pel qual es demana la subvenció, d’acord amb el model normalitzat.

2.- Persones físiques

1) Fotocòpia del  DNI del/de la sol·licitant i/o del/de la representant legal.
2) Declaració responsable de la concurrència dels requisits per poder obtenir la condició de beneficiari/ària d’acord amb el model normalitzat.
3) Declaració de compromís de compliment de les condicions imposades per  a l’atorgament de la subvenció, d’acord amb el model normalitzat.
4) Declaració de les subvencions o altres ingressos obtinguts per a la mateixa finalitat i compromís de comunicar les que s’obtinguin en el futur, d’acord amb el model normalitzat.
5) Memòria del projecte/activitat a realitzar pel que es demana la subvenció, d’acord amb el model normalitzat.
6) Pressupost previst pel projecte pel qual es demana la subvenció, d’acord amb el model normalitzat.

L’esmentada documentació haurà de presentar-se en qualsevol de les llengües cooficials de Catalunya, anirà degudament signada pel sol·licitant i serà original o còpia degudament autenticada.

7.- Termini, forma i  lloc de presentació de les sol·licituds

El termini de presentació de les sol·licituds s’iniciarà el dia 1 de març de 2022 finalitzarà el dia 31 de març de 2022 inclòs en una única convocatòria.

Les sol·licituds podran presentar-se per escrit mitjançant la complementació del model normalitzat, que serà signat per l’interessat/da o pel  legal representant de l’entitat.

El model normalitzat de sol·licitud, així com el de tots els documents exigits a la base 5 podrà trobar-se a les oficines de l’Ajuntament o bé a la pàgina www.vilamajor.cat.
Les sol·licituds conjuntament amb la documentació exigida a la base 5 s’hauran de presentar al Registre de l’Ajuntament, de forma telemàtica.
També es podran  presentar en qualsevol dels llocs que preveu l’article 16 de la Llei 39/2015, d’1 d’octubre, de Procediment Administratiu Comú de les Administracions Públiques.

La presentació de la sol·licitud de subvenció pressuposa el coneixement i l’acceptació de les normes que la regulen. 

8.- Rectificació de defectes o omissions en la documentació

En cas que la documentació presentada sigui incorrecta o incompleta, es requerirà al/a la beneficiari/ària, per tal que en el termini de deu dies hàbils a partir del dia següent a la notificació, procedeixi a la seva rectificació o a les esmenes necessàries, amb la indicació que si no ho fa així s’entendrà per desistit de la seva sol·licitud.

9.- Òrgans competents per a la instrucció i la proposta de concessió

L’òrgan responsable de la instrucció del procediment per a l’atorgament de les subvencions previstes en les presents bases serà l’Àrea de Serveis Personals.
La proposta de concessió de les subvencions serà elaborada per un òrgan col·legiat constituït d’acord amb allò previst a l’article 12.5 de l’Ordenança General de Subvencions de l’Ajuntament i que estarà format per les següents persones:

· Alcalde/essa
· Secretari/a
· Regidor/a de Cultura

L’òrgan responsable de la resolució del procediment per a l’atorgament de les subvencions serà la Junta de Govern Local, vist el decret d’alcaldia núm. 435/2019 de data 20/06/2019 de delegacions d’atribucions. 

L’òrgan competent per a la concessió podrà, discrecionalment, deixar desert el concurs o no esgotar el crèdit total previst.

10.- Termini de resolució i de notificació 

S’examinaran conjuntament, en un sol procediment, totes les sol·licituds presentades dins del termini establert, i es resoldrà en un únic acte administratiu.

El termini per a l’atorgament de les subvencions serà, com a màxim, de tres mesos a comptar des de la data de tancament del període de presentació de sol·licituds. 

La manca de resolució dins el termini indicat tindrà efectes desestimatoris.

11.- Règim de recursos

La resolució del procediment posa fi a la via administrativa, i contra la mateixa es pot interposar recurs contenciós administratiu en el termini de dos mesos a comptar des del dia següent a la seva notificació.

Alternativament i de forma potestativa, es pot interposar recurs de reposició davant el mateix òrgan que l’ha dictat en el termini d’un mes a comptar des del dia següent a la seva notificació.

12.- Criteris objectius d’atorgament de la subvenció

Les subvencions s’atorgaran a aquells sol·licitants que obtinguin millor valoració un cop aplicats els següents criteris objectius.

Per a la valoració de les sol·licituds presentades, únicament es tindran en compte els següents criteris objectius, aplicats d’acord amb la ponderació indicada:
Interès de l’activitat o projecte: Dada que ve marcada pel criteri de si és interessant l’activitat o no.
1.Que assegura o quasi assegura el compliment del/s objectius. Puntuació: 3.
2. Que incideix molt favorablement. Puntuació: 2.
3. Que incideix favorablement. Puntuació: 1. 
4. És poc rellevant. Puntuació: 0.

Autofinançament: Partim de la base que hi ha 3 nivells de finançament: 
Si es demana fins el 25%, es puntua amb un 3. 
Si es demana fins el 50%, es puntua amb un 2. 
Si es demana fins el 100%, es puntua amb un 1. 
Participació: Perquè l’activitat pugui ser considerada òptima, quant a la seva possible incidència en la població, la previsió de la potencialment interessada hauria d’arribar al 10% de la total del municipi. 

Incidència amb la política municipal: Partim de la pregunta “si l’activitat en qüestió no l’organitzés l’entitat, hauria d’estar programada per l’ajuntament?”.
Sí, segur: amb una puntuació de 3. 
No seria indispensable, però seria molt important: amb un 2.
Seria important: amb un 1.
Seria poc rellevant: amb un 0.
Interès a mantenir una tradició o activitat que contingui valors a preservar en el futur: Important que en uns moments com els que vivim de crisi de valors, es tingui en compte que les entitats treballin per mantenir les tradicions i valors en evolució. En definitiva, d’una banda evitar l’estancament i de l’altra, evitar el “tot s’hi val”. 
Puntuació genèrica de sí o no valorat amb 1 ó 0.
Interès en mantenir la identitat, tradició i cultura catalanes: Manteniment i renovació de la identitat. 
Puntuació genèrica de sí o no valorat amb 1 ó 0. 

Col·laboració activa de l’entitat en activitats que organitza l’Ajuntament: Si l’entitat participa activament a les activitats que organitza habitualment l’Ajuntament durant l’any i assisteixen a les reunions de coordinació a les quals se’ls convoca. 
Puntuació genèrica de sí o no valorat amb 1 ó 0.
Organització d’activitats dins els actes de la Festa Major o del Vilamagore Medieval:
Puntuació genèrica de sí o no valorat amb 1 ó 0.
Organització d’activitats obertes a tothom, dins el municipi, fora de l’àmbit de Festa Major i Vilamagore Medieval:
Puntuació genèrica de sí o no valorat amb 1 ó 0.
El altres elements que figuren en l’apartat “es valorarà positivament, també”, es puntuaran, cada un, sobre sí o no amb 0 i 1:
· Que siguin activitats o programes que estimulin la interacció entre diferents col·lectius o entitats del municipi, així com la integració d’altres cultures. 
· El nivell pedagògic i didàctic de l’activitat per a la població. 
· Que siguin activitats innovadores en la vida associativa del municipi, o que ampliïn el ventall d’oferta cultural. 
· Que siguin activitats que col·laborin en la revalorització del patrimoni cultural de Sant Pere de Vilamajor, ja sigui en el seu àmbit històric, artístic, lingüístic, etc. 
· Que siguin activitats que col·laborin a difondre els valors del municipi amb intercanvis o actuacions en altres municipis. 
· La capacitat i predisposició d’organitzar activitats en diferents llocs del municipi. (veïnats, espais no usuals, etc.) 
· L’esforç de les entitats per aconseguir la màxima eficiència possible en la gestió dels seus recursos humans i econòmics, evitant despeses i recursos innecessaris. 
· La qualitat, rigor, seriositat i propostes de continuïtat de les activitats, així com la trajectòria del peticionari. 
· La creació de noves entitats en aquells àmbits en què el municipi tingui alguna mancança. 

Un cop sumats els totals, s’aplicaran els percentatges corresponents amb el total de diners destinats a subvencions de cada àrea.

Per tal de poder assolir la condició de beneficiari s’haurà d’assolir una puntuació mínima de 4 punts.

13.- Mitjans de notificació o publicació

Un cop acordada la concessió de les subvencions, aquestes seran notificades als interessats en un termini màxim de 10 dies des de la data d’aprovació de la resolució, d’acord amb allò previst a l’article 40 de la Llei 39/2015, d’1 d’octubre, de Procediment Administratiu Comú de les Administracions Públiques.

